**ΕΚΔΗΛΩΣΕΙΣ Γ΄ ΤΟΣΙΤΣΕΙΟΥ ΔΗΜΟΤΙΚΟΥ**

**ΓΙΑ ΤΟΝ ΙΑΝΟΥΑΡΙΟ 2013**

**Τετάρτη 16-1-2013**

**Στ΄ τάξη – Επίσκεψη στο Πλανητάριο**

Εκπαιδευτικό πρόγραμμα: «Το άστρο της ημέρας»

Το εκπαιδευτικό πρόγραμμά του έχει σκοπό να φέρει τους νέους σε επαφή με την επιστήμη και την ψυχαγωγία μέσα από μια μοναδική ψυχαγωγική δραστηριότητα, που κινητοποιεί τις αισθήσεις και οδηγεί στη γνώση. Ένας ακόμη στόχος του είναι να εμφυσήσει στους μαθητές ένα πνεύμα συνεχούς επιστημονικής και τεχνολογικής αναζήτησης.

**Τρίτη 22-1-2013**

**Β΄ τάξη – Επίσκεψη στο Παιδικό Μουσείο**

Εκπαιδευτικό πρόγραμμα: «Γεια σου Πυθαγόρα!- Ανακαλύπτω τον εαυτό μου – Πως κινούμαι»

Τα παιδιά ανακαλύπτουν το σώμα τους και τις ανάγκες που αυτό έχει για ευεξία και καλή υγεία. Ερευνούν το ρόλο που παίζει η διατροφή και η άσκηση στην καθημερινή τους ζωή και αναπτύσσουν τρόπους σύνδεσης των γεωμετρικών σχημάτων με την κίνηση του σώματος και της μουσικής.

**Δ΄ τάξη – Επίσκεψη στο Αρχαιολογικό Μουσείο**

Εκπαιδευτικό πρόγραμμα: «Συλλογή Έργων Γλυπτικής»

Παρουσιάζεται η εξέλιξη της αρχαίας ελληνικής γλυπτικής από τον 7ο αιώνα π.Χ. έως τον 5ο αι.μ.Χ. , μέσα από μοναδικά έργα τέχνης.

**Τετάρτη 23-1-2013**

**Ε΄ τάξη – Επίσκεψη στο Βυζαντινό Μουσείο**

Εκπαιδευτικό πρόγραμμα: «Γνωριμία με τους θησαυρούς του Βυζαντίου»

Το Βυζαντινό και Χριστιανικό Μουσείο είναι ένα από τα σημαντικότερα μουσεία διεθνώς, που αφορούν στην τέχνη και τον πολιτισμό των βυζαντινών και μεταβυζαντινών χρόνων. Τα αντικείμενα του Μουσείου χρονολογούνται από τον 3ο έως τον 20ο αιώνα και προέρχονται κυρίως από τον ευρύτερο ελλαδικό, μικρασιατικό και βαλκανικό χώρο. Η πρωτότυπη οργάνωση των εκθεμάτων σε θεματικές ενότητες δίνει τη δυνατότητα στους μαθητές να κατανοήσουν , μέσω της τέχνης, στοιχεία που αφορούν στην καθημερινή ζωή, την οικονομία και τη θρησκεία στη βυζαντινή αυτοκρατορία.

**Παρασκευή 25-1-2013**

**Α΄ τάξη – Επίσκεψη στο Εργαστήρι Κούκλας «Μαιρηβή»**

Εκπαιδευτικό πρόγραμμα: «Ο ποντικός και η θυγατέρα του»

Το Εργαστήρι Μαιρηβή είναι ένας χώρος αφιερωμένος σε εκπαιδευτικά και καλλιτεχνικά προγράμματα για ενήλικες και παιδιά με επίκεντρο την κούκλα. Τα παιδιά έχουν τη δυνατότητα να γνωρίσουν από κοντά την τέχνη και τα μυστικά του κουκλοθέατρου.

Η επίσκεψη περιλαμβάνει:

- Ξενάγηση στους χώρους του εργαστηρίου

- Επαφή των παιδιών με: υλικά, εργαλεία, στάδια και τρόπους κατασκευής διαφόρων ειδών κούκλας (με τις ανάλογες πληροφορίες και επεξηγήσεις από ειδικούς).

- Έκθεση κούκλας: μαριονέτες, μαρότες, γαντοκούκλες, πάνινες κούκλες και μάσκες παλιές και σύγχρονες

- Παράσταση κουκλοθέατρου: Στο κουκλοθέατρο του χώρου τα παιδιά θα παρακολουθήσουν την παράσταση: «Ο ποντικός και η θυγατέρα του».

**Δευτέρα 28-1-2013**

**Γ΄ τάξη – Επίσκεψη στη Στοά του Βιβλίου**

Εκπαιδευτικό πρόγραμμα: «Αφιέρωμα στη Μυθολογία»

Οι μαθητές της Γ΄ τάξης θα επισκεφθούν τη Στοά του Βιβλίου κι εκεί θα ζωντανέψουν για τους γονείς τους με την τεχνική της δραματοποίησης τις αρχές της διαφορετικότητας όπως τις διδάχτηκαν στο σχολείο στο καθημερινό τους πρόγραμμα.